אמנם רשת הדור הרביעי נמצאת איתנו זמן קצר יחסית, אך בשנים הקרובות נראה כי אנחנו נשמע יותר ויותר על פריסה של רשתות דור חמישי בארצות הברית, כאשר היום (חמישי) רשת AT&T, מספקיות הסלולר הגדולות בארצות הברית, הכריזה רשמית על התוכניות שלה להפעלת רשת דור חמישי ב-12 “שווקים” לדבריה.
החברה לא סיפקה פרטים טכניים נוספים בקשר להשקת הרשת, ובעיקר על הנושאים החשובים ביותר כמו יכולותיה והמהירות הפוטנציאלית שלה. AT&T טוענת כי ההתקדמויות המשמעותיות בתחום ה-5G בחודשים האחרונים מאפשרות ליצרנים להתחיל בייצור מכשירים וערכות צ’יפים אשר תומכות בתקן החדש, ובכך מאפשרים לה להביא את רשת הדור החמישי לציבור במועד מוקדם יותר משתכננה בעבר. נראה כי החברה הקשיבה לביקורת שהופנתה אליה בעבר, וכעת הודיעה בפירוש כי תתמוך בסטנדרט של התעשייה ל-5G, ולא תתחבא מאחורי הגדרות כמו 5G Evolution, שהתגלו בסופו של דבר כשמות גדולים לטכנולוגיות LTE סטנדרטיות יחסית שכבר קיימות בשוק.
מליסה ארנולדי, נשיאת AT&T לענייני טכנולוגיה מסרה כי “עם מהירויות גבוהות יותר ושיהוי (Latency) נמוך במיוחד, הדור החמישי יספק ויעשיר חוויות כמו מציאות מדומה, מכוניות עתידניות ללא נהג, סרטוני 4K סוחפים ועוד”. בנוסף, תחל החברה בניסוי לעסקים בו תספק להם שירותי 5G מתקדמים.
AT&T היא לא החברה הראשונה להכריז על כוונותיה להתחיל להפעיל את רשת דור 5 בתחומי ארצות הברית. למרבה ההפתעה, היא הרשת הגדולה האחרונה בארצות הברית להכריז על כך. בעוד AT&T טוענת כי תשיק את הרשת ב-12 “שווקים”, Verizon הודיעה כי תפעיל את הטכנולוגיה בחמש ערים בארצות הברית עד סוף שנת 2018, Sprint ו-T-Mobile הכריזו כי יתחילו להפעיל את הרשתות שלהן במהלך שנת 2019 בארצות הברית, כאשר האחרונה הכריזה שעד סוף שנת 2020 תסיים לפרוס כיסוי בכל ארה”ב.
ומתי בישראל? בעוד שיתכן וספקיות הסלולר בוחנות את הנושא, ההתפתחויות האחרונות בגזרות עשויות לפתוח להן את התיאבון, ולגרום להן לנסות להתחיל את התהליכים הרגולטוריים אשר יעכבו אותן בדרך לרשת החדשה. בינתיים גם כדאי לחכות ולראות מתי יצרניות בולטות כמו סמסונג, וואווי וכמובן אפל יכריזו על מכשירים שיתמכו ברשת דור חמישי.
1 תגובה על "הדור החמישי בסלולר בדרך לארצות הברית, יחל לפעול עד סוף השנה"